Amerikaners vereer Vrystaatse boorling wat man se lewe red | Netwerk24
Deur Kaydene Davids 31 Januarie 2020 06:37
“As jy iets het om vir jou geliefdes te sê, doen dit dadelik, want môre kan dalk te laat wees.”
Dít was die les wat Marius van Eeden (38), ’n mariene ingenieur van Fort Lauderdale in Amerika, geleer het toe hy in November verlede jaar ’n bejaarde man van ’n gewisse dood gered het.
Van Eeden, ’n boorling van Bethlehem in die Vrystaat, is op 17 Januarie deur die brand-en-reddingsafdeling van Pembroke Pines, ’n nabygeleë stad, met die Phoenix-prys vereer nadat hy kardiopulmonêre resussitasie (KPR) op die bejaarde man, wie se naam nie bekend gemaak is nie, toegepas het.
Die Phoenix-prys is die hoogste eerbewys wat dié brand-en-reddingsafdeling aan ’n burgerlike gee en dit is die eerste keer in sowat 11 jaar dat dit toegeken word.
Marius van Eeden Foto: Facebook / Marius van Eeden
Van Eeden kon ná die reddingspoging nie slaap nie en het dadelik aan sy ouers, Sarel en Marietjie van Eeden van Bethlehem, ’n boodskap gestuur waarin hy hulle bedank dat hulle “die beste ouers in die wêreld” is.
Volgens Marietjie het haar seun en ’n kollega op 27 November verlede jaar ’n potjie gholf in Palm Beach gaan speel toe ’n man skielik uit sy gholfkarretjie geval het.
“Hy (Van Eeden) het hom na die man gehaas, geen polsslag gevoel nie en dadelik KPR gedoen. Ná die eerste probeerslag het hy ’n polsslag gekry, maar dit weer verloor.”
Toe die nooddienste opdaag, is die man na ’n hospitaal geneem, waar bevind is dat een van sy are 100% verstop en nog ’n aar 50% verstop was.
“As dit nie vir Marius was nie, was hy nie meer hier nie.”
Marius Van Eeden, vyfde van links, kort nadat hy deur Pembroke Pines se brand-en-reddingsafdeling met die Phoenix-prys vereer is. Foto: Facebook / Pembroke Pines Fire Rescue Department
Meer oor: Vrystaat | Bethlehem | Held | Heldedaad
Helde breek kaalhand 2-jarige se 18 m-val
Las Vegas: Heldedaad met gesteelde bakkie